TIJORAT BANKLARINING AKSIYALARINI XARID QILISh VA ULAR BOʻYIChA DIVIDENDLAR OLIShDA SOLIQ IMTIYOZLARINI QOʻLLASh TARTIBI TOʻGʻRISIDAGI NIZOMNI TASDIQLASh HAQIDA
(resolution, 2010-05-27)

Oʻzbekiston Respublikasi “Davlat soliq xizmati toʻgʻrisida”gi Qonunining 7-moddasi va Oʻzbekiston Respublikasi Prezidentining 2006-yil 19-dekabrdagi “Tijorat banklarining kapitallashish darajasini oshirishni ragʻbatlantirish chora-tadbirlari toʻgʻrisida”gi PF-3831-son Farmoniga (Oʻzbekiston Respublikasi qonun hujjatlari toʻplami, 2006-y., 51-52-son, 503-modda) muvofiq qaror qilamiz: 1. Ilova qilinayotgan Tijorat banklarining aksiyalarini xarid qilish va ular boʻyicha dividendlar olishda soliq imtiyozlarini qoʻllash tartibi toʻgʻrisidagi nizom tasdiqlansin. 2. Mazkur qaror Oʻzbekiston Respublikasi Adliya vazirligida davlat roʻyxatidan oʻtkazilgan kundan boshlab oʻn kun oʻtgach kuchga kiradi. Mazkur Nizom Oʻzbekiston Respublikasi “Davlat soliq xizmati toʻgʻrisida”gi Qonunning 7-moddasi va Oʻzbekiston Respublikasi Prezidentining 2006-yil 19-dekabrdagi “Tijorat banklarining kapitallashish darajasini oshirishni ragʻbatlantirish chora-tadbirlari toʻgʻrisida”gi PF-3831-son Farmoniga (Oʻzbekiston Respublikasi qonun hujjatlari toʻplami, 2006-y., 51-52-son, 503-modda) muvofiq, tijorat banklarining aksiyalarini xarid qilish va ular boʻyicha dividendlar olishda soliq imtiyozlarini qoʻllash tartibini belgilaydi. 1. Oʻzbekiston Respublikasi Prezidentining 2006-yil 19-dekabrdagi “Tijorat banklarining kapitallashish darajasini oshirishni ragʻbatlantirish chora-tadbirlari toʻgʻrisida”gi PF-3831-son Farmoniga muvofiq 2007-yilning 1-yanvaridan boshlab 2010-yilning 1-yanvarigacha: yuridik shaxslarning tijorat banklari aksiyalari boʻyicha dividend sifatida olingan daromadlari soliq solishdan ozod qilinadi; foyda soligʻi va yagona soliq toʻlovi boʻyicha soliqqa tortish bazasi birlamchi va qoʻshimcha ravishda chiqarilgan tijorat banklari aksiyalarini xarid qilishga yoʻnaltiriladigan mablagʻlar summasiga teng miqdorda kamaytiriladi. 2. Ushbu Nizomning 1-bandida nazarda tutilgan imtiyozlar tijorat banklarining 2007-yil 1-yanvaridan boshlab sotib olingan aksiyalariga, shuningdek 2009-yilning 31-dekabriga qadar toʻlanadigan aksiyalar boʻyicha dividendlarga nisbatan qoʻllaniladi. 3. Ushbu Nizomning 1-bandida nazarda tutilgan imtiyozlar quyidagilarga tatbiq etilmaydi: a) 2010-yilning 1-yanvaridan keyin tijorat banklarining aksiyalari boʻyicha hisoblangan dividendlarga; b) imtiyoz muddatidan avvalgi va keyingi davrda birlamchi va qoʻshimcha ravishda chiqarilgan tijorat banklari aksiyalarini xarid qilishga yoʻnaltiriladigan mablagʻlar summasiga; v) tijorat banklari aksiyalarini ikkilamchi bozorda xarid qilishga yoʻnaltirilgan mablagʻlar summasiga. 4. Ushbu Nizom doirasida tijorat banklari 2007-yilning 1-yanvaridan boshlab 2009-yilning 31-dekabrigacha boʻlgan davrda hisoblangan dividendlar boʻyicha toʻlov manbaidan soliq ushlab qolmaydi. Shu bilan birga, yuridik shaxs — dividend oluvchilarning dividendlaridan ham soliq undirilmaydi. 5. Yuridik shaxslarga berilgan imtiyozlarni rasmiylashtirish va buxgalterlik hisobida aks ettirish tartibi Yuridik shaxslarga soliqlar, bojxona va majburiy toʻlovlarni budjetga toʻlash boʻyicha berilgan imtiyozlarni rasmiylashtirish va buxgalterlik hisobida aks ettirish tartibi toʻgʻrisida nizomning (2005-yil 2-aprel, roʻyxat raqami 1463 — Oʻzbekiston Respublikasi qonun hujjatlari toʻplami, 2005-y., 14-son, 105-modda) 3-paragrafi bilan tartibga solinadi. 6. Daromad (foyda) soligʻi hisob-kitobi shaklida: a) yuridik shaxslarning tijorat banklari aksiyalari boʻyicha dividendlar sifatida olingan daromadlari “Aksiyalar va boshqa qimmatli qogʻozlar boʻyicha dividendlar (foizlar)” satrida aks ettiriladi; b) birlamchi va qoʻshimcha ravishda chiqarilgan tijorat banklari aksiyalarini xarid qilishga yoʻnaltirilgan mablagʻlar summasi “Amaldagi soliq qonunchiligiga muvofiq soliq solinadigan daromad (foyda)ning kamayishi (imtiyozlar boʻyicha maʼlumotnoma ilova qilinmoqda)” satrida aks ettiriladi. 7. Yagona soliq toʻlovi toʻlovchilari yagona soliq toʻlovi hisob-kitobi shaklida “Yalpi tushumdan chiqarib tashlanadigan summalar” satrida quyidagi kichik satrlarni qoʻshimcha ravishda koʻrsatadilar: yuridik shaxslarning tijorat banklari aksiyalari boʻyicha dividend sifatida olingan daromadlari; birlamchi va qoʻshimcha ravishda chiqarilgan tijorat banklari aksiyalarini xarid qilishga yoʻnaltirilgan mablagʻlar summasi. 8. Obodonlashtirish va ijtimoiy infratuzilmani rivojlantirish soligʻi hisob-kitobi shaklida: yuridik shaxslarning tijorat banklari aksiyalari boʻyicha dividendlar sifatida olgan daromadlari “barcha soliqlar toʻlangandan soʻng korxona tasarrufida qoladigan foyda (sof foyda)” satrida aks ettiriladi; “Maʼlumot uchun: Barcha soliqlar toʻlangandan soʻng korxona tasarrufida qoladigan foyda (sof foyda) Hisoblangan dividendlar toʻgʻrisidagi maʼlumotnomaga muvofiq ___________________soʻmga kamaytirildi” degan yozuv kiritiladi. 9. Ushbu Nizomning 6—8-bandlarida koʻrsatib oʻtilgan satrlar mazkur Nizomning 1 va 2-son ilovalarida keltirilgan shakllarga muvofiq Hisoblangan dividendlar toʻgʻrisidagi maʼlumotnoma hamda birlamchi va qoʻshimcha ravishda chiqarilgan aksiyalarni xarid qilganlik toʻgʻrisidagi maʼlumotnoma mavjud boʻlgan taqdirda toʻldiriladi. Bunda, yuridik shaxslar hisob-kitoblarga bu maʼlumotnomalarning nusxalarini ilova qiladi. 10. Dividendlar koʻrinishida daromad toʻlovchi tijorat banklari quyidagilarga majburlar: a) ushbu Nizomning 3-son ilovasiga muvofiq dividendlar sifatida hisoblangan va toʻlangan daromadlar hamda ular boʻyicha imtiyozlar summasini har bir yuridik shaxs boʻyicha va har bir toʻlov boʻyicha alohida hisobini yuritish; b) dividend koʻrinishida daromad olayotgan yuridik shaxslarga ularning talabiga koʻra ushbu Nizomning 1-son ilovasiga muvofiq Hisoblangan dividendlar toʻgʻrisidagi maʼlumotnomani yuborish. 11. Tijorat banklari birlamchi va qoʻshimcha ravishda chiqarilgan aksiyalarni sotishda mazkur aksiyalarni xarid qiluvchi yuridik shaxslarga ularning talabiga koʻra mazkur Nizomning 2-ilovasiga muvofiq Birlamchi va qoʻshimcha ravishda chiqarilgan aksiyalarni xarid qilganlik toʻgʻrisidagi maʼlumotnomani taqdim etishga majburlar. 12. Yuridik shaxslar berilgan soliq imtiyozlarini hisobga olgan holda qonun hujjatlariga muvofiq soliqlarni toʻgʻri hisoblanishiga va soliqlarning oʻz vaqtida toʻlanishiga javobgarlar. 13. Ushbu Nizomning toʻgʻri qoʻllanishi ustidan nazorat davlat soliq xizmati organlari va Oʻzbekiston Respublikasi Markaziy banki tomonidan amalga oshiriladi.